
ПРОЕКТ ЗА ИЗМЕНЕНИЕ И ДОПЪЛНЕНИЕ 
НА НАРЕДБА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ
 НА ТЕРИТОРИЯТА НА ОБЩИНА ГРАМАДА

                               
                           ВНОСИТЕЛ:  МИЛЧО БАШЕВ – КМЕТ НА ОБЩИНА ГРАМАДА
Проект

На основание чл.28, ал.2 от Закона за нормативните актове, Ви предоставяме следните МОТИВИ към проекта за изменение и допълнение на  Наредба за определянето и администрирането на местните такси и цени на услуги на територията на община Грамада.

1.Причини, които налагат измененията и допълненията:

Съгласно чл.9 от Закона за местните данъци и такси редът и начинът за определянето и администрирането на местните такси и цени на услуги се уреждат в Наредба на Общинския съвет. На местно ниво Общински съвет Грамада с Решение № 217 от 05.03.2003г. е приел Наредба за определянето и администрирането на местните такси и цени на услуги на територията на община Грамада, изменена и допълнена с последвали решения.
Направените предложения за изменение и допълнение на Наредба за определянето и администрирането на местните такси и цени на услуги на територията на община Грамада са в няколко аспекта:
1.Предложение за изменения, произтичащи от промяна на законови норми от по-висока степен.
2.Предложение за изменения, свързани с необходимостта от по-пълно възстановяване на разходите на община Грамада по предоставянето на определени административни услуги.
3. Предложение за изменения, свързани с разширяване на кръга на възможностите на Общинска администрация – Грамада да предоставя нови услуги на физически и юридически лица или отмяна на не предлагани вече услуги на физически и юридически лица.
           Необходимо е Наредбата за определянето и администрирането на местните такси и цени на услуги на територията на община Грамада да бъде хармонизирана с разпоредбите на нормативен акт от по-висока степен и по-конкретно чл.10а от Закона за електронното управление. Чл. 10а от ЗЕУ регламентира предоставянето на електронни административни услуги и съответните такси, които следва да се събират. По ал.2 законодателят е определил минималният процент на предвиденото намаление (десет на сто, като намалението не може да надвишава двадесет лева).

Размерът на такса битови отпадъци не е променян от 2020г. Разходите за предоставяне на услугите нарастват всяка година. Разходите за дейностите по сметосъбирането и сметоизвозването на територията на общината  са обвързани с размера на минималната работна заплата.
[bookmark: _GoBack]             С оглед обезпечаване на услугите по събиране и извозване на битовите отпадъци, обезвреждането  им в депа или други съоръжения и поддържане чистотата на териториите за обществено ползване и имайки предвид, че приходите от такса битови отпадъци не биха могли да покриват разходите и общината дофинансира тази дейност със собствени приходи, е необходима промяна на размера на такса битови отпадъци.        Предлага се размерът за 2026 г. също да бъде определен при условията 
на чл.8, ал.3 от Закона за местните данъци и такси.Съгласно цитираната разпоредба, размерът на таксата може да не възстановява пълните разходи на общината по предоставяне на определена услуга, когато общинският съвет реши, че това се налага за защита на обществения интерес, като в този случай разликата между разходите и размера на таксата е за сметка на други общински приходи.
Някои от таксите или цени на извършваните услуги не са променяни от приемането на Наредбата, през 2003 г. По данни на НСИ от приемането на Наредбата до настоящия момент инфлацията е 141,3 %.
През 2020 г. е променен размера само на някои от таксите и цените на предоставяните услуги от община Грамада.

2. Цели които се поставят:
Предлаганият проект на Наредба цели оптимизиране и синхронизиране на действието на общинският нормативен акт с акт от по-висока степен, а именно Закона за местните данъци и такси и Закона за електронното управление.

3. Финансови и други средства, необходими за прилагането на наредбата.

Предвидените изменения и допълнения в проекта на Наредбата за  определянето и администрирането на местните такси и цени на услуги на територията на община Грамада не изискват допълнителни  финансови  средства за прилагането и.
4. Очаквани резултати от прилагането, включително финансови, ако има такива.

        В резултат на приемане на  Наредба за изменение и допълнение на Наредбата  за  определянето и администрирането на местните такси и цени на услуги на територията на община Грамада се очакват допълнителни приходи,  които да покрият разходите за услугите.

5. Анализ за съответствие с правото на Европейския съюз.

Предлаганият проект за изменение и допълнение на Наредбата за определянето и администрирането на местните такси и цени на услуги на територията на община Грамада е подзаконов нормативен акт за прилагане на отделни разпоредби на Закона за местните данъци и такси, поради което, съответствието й с правото на Европейския съюз е предопределено от съответствието на посочения Закон с правото на Европейския съюз.

